Območje Črnomlja in Novega mesta je okoli 16.15 zajel nevihtni pas z močno točo. Kot so za STA povedali v črnomaljski civilni zaščiti, je v pasu od Dragatuša prek Kanižarice do Črnomlja proti Petrovi vasi toča poškodovala in razkrila številne strehe. Padala je toča v velikosti jajca, ki je poškodovala tudi polja, sadovnjake in avtomobile. Poškodovanih je bilo več kot 400 objektov. Kasneje so se močnejše nevihte s točo in nalivi pojavile tudi na širšem območju Kozjanskega, Celja in Posavja. Nevihte so nastale tudi na Primorskem in Notranjskem.

Težave povzroča tudi vetrolom

Po 19. uri je močno deževje težave povzročalo na območju Štor in Laškega, kjer je na ceste in objekte podrlo nekaj dreves. Malo kasneje so o težavah s poplavljanjem meteornih vod poročali iz Poljčan, Rogaške Slatine in Kozjega. O toči so poročali iz Semiča. Malo pred 20. uro so o poplavah meteornih vod poročali iz Majšperka.

Malo pred 20. uro so v kraju Hajnsko v občini Šmarje pri Jelšah gasilci iz Kristan vrha s ceste odstranili večje drevo ter očistili nanose zemlje in peska, ki jih je meteorna voda nanesla na cestišče. V Podčetrtku so imeli težave tudi zaradi vetroloma.

O vetrolomu so okoli 20.40 poročali tudi iz Ljutomera in Makol, medtem ko so v Hajdini in na Ptuju gasilci pomagali pri prebivalcih, ki so imeli težave s poplavami meteorne vode. Uro kasneje so zaradi težav z meteorno vodo gasilci posredovali v Krškem, kjer je zalilo gospodarsko poslopje. V Brestanici je meteorna voda ogrožala industrijski objekt, v Dolenjem Leskovcu pa stanovanjsko hišo.

Tudi v Slovenski Bistrici, Ljutomeru in Veržeju imajo težave zaradi vetra.

V drugi polovici noči se bo po napovedih vremenoslovcev vreme postopno umirilo. V prvem delu noči na soboto so ponekod še možna krajevna neurja z močnimi nalivi, sunki vetra, možen je tudi pojav toče.